Valmentaja-elokuvan floppaaminen tulee ohjaaja Tuukka Temoselle kalliiksi.

Kuuntele videolta Temosen puhelinhaastattelu.

Tuukka Temosen ohjaama Valmentaja-elokuvan ensi-illasta on vain alle viikko. 17. lokakuuta ensi-iltansa saanut Jari Sarasvuon elämästä kertova elokuva on flopannut pahasti. Ohjaaja Tuukka Temonen kertoi julkisessa Facebook-päivityksessään viralliset katsojaluvut. Elokuvan on tähän mennessä nähnyt vain noin 7300 katsojaa.

–Erittäin suuri kiitos elokuvan katsoneille. 7317 on Valmentaja-elokuvan viralliset katsojaluvut ja suurin osa koostuu ennakkonäytöksistä. Nyt seuraa vakava itsetutkiskelu, ruoskiminen ja viiltävä analyysi flopin syistä, kirjoittaa Temonen Facebookissa.

Iltalehti tavoitti ohjaajan, joka analysoi elokuvan floppaamisen syitä lisää.

– Tämä on siinä suhteessa raadollinen bisnes, että ensi-iltaviikko määrittää elokuvan menestyksen. Kaikki tähtäsi siihen ensimmäiseen viikonloppuun. Elokuvahan poistuu nopeasti teattereista, jos sillä ei ole katsojia. Kyllä tämä pistää miettimään, että missä kohtaa tämä meni väärin, ja miten en nähnyt kiinnostuksen puuttumista, hän pohdiskelee ääneen.

Hän pitää edelleen Sarasvuo-elokuvaa värikkäänä, viihdyttävänä ja vauhdikkaana.

– Meidän markkinointi on ollut provosoivaa - eihän elokuva sitä ole, Temonen myöntää.

– Elokuva ei ole tasa-arvoa tai naisia väheksyvä, markkinointi on voinut antaa eri kuvan. Sille on perusteensa, miksi Jari Sarasvuo on elokuvassa miesten ympäröimä. Olisi pitänyt markkinoida elokuvaa maltillisemmin, mutta en tiedä olisiko siitäkään ollut mitään hyötyä.

Tuukka Temonen analysoi Iltalehdelle Valmentaja-elokuvan floppaamisen syitä. ANTTI NIKKANEN

Miljonäärin tarina ärsyttää?

Temosen edellinen Apulanta-elokuva Teit meistä kauniin (2016) oli jättimenestys. Siksi Valmentaja-elokuvan floppaaminen kirpaisee entistäkin enemmän.

– Kyllä tuo elokuva Jarin omiin teksteihin perustuu. Sarasvuon elämäkerta esimerkiksi olisi todella elokuvallinen juonenkäänteineen. Suomalaisethan eivät hirveästi sympatiseeraa ihmisiä, joilla on rahaa. Miljonäärin tarinan kertominen herättää liikaa ärsytystä. En usko, että kukaan on kateellinen Jarille, mutta taustalla voi olla halu saada omakin elämä samalle tolalle. Miksi helvetissä katsoisimme toisen onnistumista, kun oma elämä on arkista, tylsää tai vaikeaa.

– Ajattelin, että tämä voitaisiin nähdä vain tarinana, ja että Jarista voitaisiin löytää samaistumispintaa. Elokuva kuitenkin näyttää, miten tavallinen hän loppujen lopuksi on.

Tuukka Temonen myös kokee olevansa elokuva-alalla altavastaajan asemassa.

– Sehän on selvää, että olen alan sisällä tulen ulkopuolelta, eikä ole taideteollista korkeakoulua käyty. Olen yrittäjä henkeen ja vereen ja sehän ei oikein käy. Ymmärrän, että siihen lähtökohtaisesti siihen suhtaudutaan vierastaen. Ja sitten se, että olen varmasti ihmisten mielestä todella ärsyttävä persoona, hän lataa.

– Olen mukana alaan liittyvissä keskusteluissa ja kommentoin räväkästi. Moni kollega ei tee sitä, ja he tavallaan säästävät itseään siinä.

Viihdettä koko kansalle

Kulttuurikriitikoiden antamat mielipiteet Valmentaja-elokuvasta ovat voineet Temosen mielestä vaikuttaa yleisön kiinnostukseen lähteä katsomaan elokuva.

– Tämä leffahan on puhtaasti viihdettä kansan syville riveille. Onhan elokuvassa joitain bisneksen tekoon liittyviä kohtauksia, joissa on bisnesjargonia. Sitä ei kuitenkaan ole paljon, ja kyllähän kaikille avautuu, että siinä tehdään kauppaa.

Valmentaja-elokuvan projektista näyttää jäävän Tuukka Temoselle käteen ketutus ja iso laina. Hän sanoo hieman humoristiseen sävyyn toivovansa, että voisi astua elokuvan suhteen aikakoneeseen ja jättää sen tekemättä.

– Viikonloppuna mietin, että olisi mahtavaa, jos olisi olemassa aikakone. Miettisin kahdesti ennen kuin lähtisin tekemään tätä elokuvaa. Näillä tiedoilla päättäisin toisin. Tähän on käytetty kuitenkin 2,5 vuotta aikaa, miljoona euroa rahaa, ja meillä on oma 200 000 euron laina tähän taustalla. Floppi vaikuttaa kaikkeen tulevaan tekemiseen, perheeseen ja henkiseen hyvinvointiin, hän sanoo.

– Selviämme kyllä lainastamme, tämä on juuri tätä riskien ottamista, mikä yrittäjyyteen kuuluu. Onneksi kaikki ei ole yhden kortin varassa.

Ohjaaja Tuukka Temonen ja Olga-vaimo puuhaavat seuraavaksi paralympiaratsastaja Jaana Kivimäen tarinasta elokuvaa.

Lue täältä koko Tuukka Temosen Facebook-päivitys, jossa hän kommentoi flopannutta elokuvaansa ensi kertaa.